ΔΕΛΤΙΟ ΤΥΠΟΥ

Αίτημα για συμμετοχή Ψυχολόγων στην Επιτροπή Εμπειρογνωμόνων του Υπουργείου Υγείας για θέματα COVID-19

Πέμπτη, 17 Δεκεμβρίου 2020

Με επιστολή τους προς την Υφυπουργό Υγείας, αρμόδια για θέματα Ψυχικής Υγείας, κ. Ζωή Ράπτη, η Εθνική Επιτροπή Ψυχολογίας, την οποία έχουν συστήσει ο Σύλλογος Ελλήνων Ψυχολόγων (ΣΕΨ) και η Ελληνική Ψυχολογική Εταιρεία (ΕΛΨΕ), ζητούν την συμμετοχή Ψυχολόγων στην Επιτροπή Εμπειρογνωμόνων του Υπουργείου Υγείας για θέματα COVID-19. Η Εθνική Επιτροπή Ψυχολογίας, αναγνωρίζοντας την εξαιρετικά σημαντική και δύσκολη αποστολή που έχει αναλάβει η Επιτροπή Εμπειρογνωμόνων του Υπουργείου Υγείας για θέματα COVID-19, αναφορικά με τη διατύπωση επιστημονικά τεκμηριωμένων προτάσεων για την διαχείριση της πανδημίας στη χώρα μας, προτείνει τη στελέχωσή της και με Ψυχολόγους.

Όπως αναφέρει η επιστολή, η μακρά διάρκεια των περιοριστικών μέτρων προστασίας και η επαναλαμβανόμενη επιβολή απαγορεύσεων επιφέρουν μεγάλη συναισθηματική επιβάρυνση τόσο στο άτομο όσο και στο κοινωνικό σύνολο. Οι αρνητικές συνέπειες δεν αφορούν μόνο τις ευπαθείς ομάδες (π.χ. χρόνιους ασθενείς, άτομα με ψυχική ασθένεια, άτομα με αναπηρία κ.ά.) αλλά πρωτίστως τον γενικό πληθυσμό. Τονίζεται ότι η ψυχολογική υποστήριξη για την αντιμετώπιση της υγειονομικής κρίσης κρίνεται αναγκαία για :

* τον γενικό πληθυσμό, ο οποίος καλείται να εφαρμόσει τα μέτρα και να διαχειριστεί με σύνεση τον τεράστιο όγκο πληροφοριών των ΜΜΕ και του διαδικτύου
* όσους έχουν νοσήσει και απαιτείται να παραμείνουν απομονωμένοι
* τους συγγενείς των ανθρώπων που δυστυχώς υπέκυψαν στην νόσο
* το ιατρονοσηλευτικό προσωπικό και τα στελέχη του ΕΚΑΒ
* το ένστολο δυναμικό της χώρας που έχει ως έργο να συμβάλλει στον περιορισμό της εξάπλωσης της COVID-19

Η επιστολή, την οποία υπογράφουν εκ μέρους των του Δ.Σ. της ΕΛΨΕ η Πρόεδρός της καθηγήτρια Μαρία Πλατσίδου και εκ μέρους του Δ.Σ. του ΣΕΨ η Πρόεδρος Βασιλική Μπουκουβάλα, καταλήγει ότι τα παραπάνω είναι αναγκαία για την προστασία και την ενίσχυση της δημόσιας υγείας.